kassaktæpper
Kassaktæpper, (måske efter kirgisiske kasakh-nomader, der vist opr. knyttede tæpperne), gruppe af håndknyttede tæpper fra egnene nord og vest for Sevansøen syd for Kaukasus. Efter byer i området betegnes tæpperne bl.a. bordjalou, karatjof, karaklis, lombalo, lori-pombak og shulaver, der hver for sig har karakteristiske mønstre: store, enkle geometriske figurer og klare farveflader med en varierende detaljerigdom. Ulden er fin og kraftig, og der anvendes op til fire farvede (ofte røde) skudtråde mellem knuderækkerne; karatjof- og lori-pombak-tæpper har en særlig lang luv. Ørnekassak er en ældre betegnelse for chelaberdtæpper fra Karabakhområdet, se kaukasiske tæpper.